เฟิร์สช้อยส์ออกแคมเปญช่วยน้ำท่วม
กรุงศรี เฟิร์สช้อยส์  เร่งออก 4 มาตรการด่วนรองรับลูกค้าที่ประสบภาวะวิกฤตจากภัย น้ำท่วม พร้อมเปิดตัวแคมเปญ“ฟ้าหลังฝน”
30 ต.ค. 2565

กรุงศรี เฟิร์สช้อยส์  เร่งออก 4 มาตรการด่วนรองรับลูกค้าที่ประสบภาวะวิกฤตจากภัย น้ำท่วม พร้อมเปิดตัวแคมเปญ“ฟ้าหลังฝน” 
น.ส.ณญาณี เผือกขำ ผู้ช่วยกรรมการผู้จัดการใหญ่ธุรกิจสินเชื่อส่วนบุคคล และสินเชื่อผ่อนชำระกรุงศรี เฟิร์สช้อยส์ กล่าวว่า ได้เตรียมมาตรการการให้ความช่วยเหลือทั้งในระยะกลางและระยะยาวในการร่วมฟื้นฟูผู้ได้รับความเสียหายจากอุทกภัยครั้งนี้ ผ่านแคมเปญใหม่ “ฟ้าหลังฝน” และการดำเนินโครงการนำเสนอดอกเบี้ยอัตราพิเศษในการใช้สินเชื่อเงินสดโดยหวังว่าจะเป็นส่วนหนึ่งในการช่วยลดภาระและเป็นกำลังใจให้ผู้ประสบภัยให้สามารถก้าวผ่านวิกฤตครั้งนี้ไปได้
ทั้งนี้ เชื่อว่านอกจากมาตรการช่วยเหลืออย่างเร่งด่วนที่ต้องดำเนินการในช่วงน้ำท่วมสิ่งที่ต้องดำเนินการควบคู่กันไปในเวลาเดียวกันคือการให้ความช่วยเหลือและฟื้นฟูผู้ประสบภัยในระยะต่อไปหลังจากน้ำลด ซึ่งเชื่อว่ายังต้องใช้ระยะเวลาและทรัพยากรอีกมากในการฟื้นฟูทั้งในระดับประเทศและในระดับครัวเรือน
นอกจากนี้ ยังได้ออกแคมเปญใหม่ “ฟ้าหลังฝน” ซึ่งเป็นแคมเปญพิเศษที่ตั้งใจจะช่วยลดภาระผู้ประสบภัยซึ่งจำเป็นต้องซื้อสินค้าใหม่ซึ่งเสียหายจากน้ำท่วม เช่น เครื่องใช้ไฟฟ้า เฟอร์นิเจอร์ อุปกรณ์สำหรับรถยนต์ ฯลฯ โดยผู้ถือบัตรกรุงศรี เฟิร์สช้อยส์ สามารถผ่อนชำระสินค้าโดยไม่เสียดอกเบี้ยหรือผ่อน 0% และได้รับเงินคืน ผู้ถือบัตรที่มียอดผ่อนสะสมตลอดรายการ 13,000 - 24,999 บาท ผ่อน 0% 10 เดือนขึ้นไปรับเงินคืน 300 บาท 25,000 - 49,999 บาท รับเงินคืน 1,000 บาท 50,000 บาทขึ้นไป รับเงินคืน 3,000 บาท หรือสามารถเลือกผ่อน ชำระด้วยดอกเบี้ยอื่นๆ 10 เดือนขึ้นไป 
ส่วนผู้ถือบัตรที่มียอดผ่อนสะสมตลอดรายการ 13,000 - 24,999 บาท จะได้รับเงินคืน 600 บาท 25,000 - 49,999 บาท ได้รับเงินคืน 1,000 บาท 50,000 บาทขึ้นไปรับเงินคืน 6,000 บาท และในแคมเปญนี้ลูกค้ายังสามารถเลือกผ่อนชำระสินค้าโดยที่ไม่เป็นภาระมากได้นานสูงสุด 24 เดือน โดยผู้ถือบัตรกรุงศรี เฟิร์สช้อยส์ สามารถเข้าร่วมรายการได้ตั้งแต่วันที่ 1 พฤศจิกายน 2554 - 31 มกราคม 2555 ณ ร้านค้าตัวแทนกรุงศรี เฟิร์สช้อยส์ ทั่วประเทศ สำหรับลูกค้าที่ต้องการรายละเอียดเพิ่มเติมสามารถสอบถามได้ที่ 0-2345-6789 หรือดูรายละเอียดได้ที่ www.firstchoice.co.th
“เท่าที่ได้ประเมินสถานการณ์ขณะนี้ ลูกค้าของกรุงศรี เฟิร์สช้อยส์ที่ได้รับผลกระทบจากวิกฤตน้ำท่วมครั้งนี้มีสัดส่วนประมาณ 20% ของจำนวนผู้ถือบัตรทั้งหมด เราจึงพยายามจะให้ความช่วยเหลือและแบ่งเบาภาระลูกค้าที่ประสบภัยให้ได้มากที่สุด โดยเชื่อว่าหลังจากวิกฤตที่ผ่านพ้นไป ถ้าเรายังเข้มแข็งและมีกำลังใจ ความสุขก็จะกลับมาและเราก็หวังว่าเราเองจะเป็นส่วนหนึ่งที่จะช่วยฟื้นฟูกำลังใจและช่วยเหลืออย่างเต็มกำลังที่จะให้ทุกอย่างกลับมาสู่ภาวะปกติได้เร็วที่สุด”นางสาวณญาณีกล่าว
สำหรับมาตรการช่วยเหลือผู้ประสบภัยอื่นๆ นับตั้งแต่เดือนตุลาคม 2554 ที่ผ่านมา กรุงศรี เฟิร์สช้อยส์ ได้มีมาตรการเร่งด่วนในการช่วยเหลือลูกค้าที่ประสบวิกฤตน้ำท่วม  โดยแบ่งเป็นมาตรการ 4 ด้าน    ได้แก่ 1.การเปิดบริการโทรศัพท์สายด่วน 02 627 8528 เพื่อให้ลูกค้าแจ้งขอความช่วยเหลือและรับรู้มาตรการให้ความช่วยเหลือต่างๆ 2.ยกเว้นค่าติดตามหนี้และดอกเบี้ย สำหรับลูกค้าที่อยู่ในพื้นที่ประสบภัยและไม่สามารถชำระหนี้ได้ตามกำหนด 3.โครงการเลื่อนการชำระยอดสินเชื่อ โดยลูกค้าที่ประสบภัยสามารถแจ้งเลื่อนการชำระยอดสินเชื่อโดยไม่มีดอกเบี้ยนาน 2 รอบบัญชี 4.โครงการนำเสนออัตราดอกเบี้ยพิเศษในการใช้สินเชื่อเงินสด สำหรับลูกค้าที่อยู่ในพื้นที่ประสบภัยซึ่งจะพิจารณาความจำเป็นเป็นรายกรณี